**În geană lumina**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*se spală în mine dimineață comună\*

mă așez dimineața în rama zilei

smerenia

îmbracă armura de luptă

curbez arcul pupilei torsiunea acestui sfârșit de viziune

e maximă

săgeata canibală e gata să-nghită orizonturi

curcubeie și fulgere

iubiri

mortificări

oameni fluturi

(oamenii molie îi las pentru mai târziu

să mai dospească abisul din ei)

focalizez un spațiu cât mai rotund în care

să încapă trupele de asalt

(cele de apărare au un efectiv incomplet drept care

le-am trecut în rezervă)

și deschid noi fronturi după ce visele

au săpat tranșee până la focurile subpământului

și le-au pietruit cu aștrii de conjuctură

(chiar de cele vechi

încă n-au scos din țest rumenită

pâinea de-mpărtășanie)

preventiv

dau în scris

că mă voi întoarce acasă

sub/pe scut de lumină

și trag prima salvă de tun

bucuria sparge cupola de ceață

lumea

lumea își privește uimită miracolul

în mine